b'\n_START_ARTICLE_\nZanositev\n_START_PARAGRAPH_\nZanos\xc3\xadtev, spo\xc4\x8d\xc3\xa9tje ali konc\xc3\xa9pcija je za\xc4\x8detek nose\xc4\x8dnosti, ko oploditvi jaj\xc4\x8deca s semen\xc4\x8dico sledi ugnezdenje blastule._NEWLINE_Zanositev se pojavi takoj po ovulaciji (sprostitvi jaj\xc4\x8deca iz jaj\xc4\x8dnikovega folikla), pribli\xc5\xbeno 14 dni po menstruaciji. Med ovulacijo postane sluznica materni\xc4\x8dnega vratu manj viskozna, kar omogo\xc4\x8di hitrej\xc5\xa1e gibanje semen\xc4\x8dic do jaj\xc4\x8deca, ki se nahaja obi\xc4\x8dajno ob ustju jajcevoda. Po oploditvi jaj\xc4\x8deca s semen\xc4\x8dico se za\xc4\x8dne oplojeno jaj\xc4\x8dece deliti ter se pomikati do ugneditvenega mesta na materni\xc4\x8dni sluznici, ki je obi\xc4\x8dajno blizu materni\xc4\x8dnega svoda. Ugnezditev se zgodi 5 do 8 dni po oploditvi in tedaj je oplojeno jaj\xc4\x8dece \xc5\xbee tvorilo celi\xc4\x8dni sloj okoli votlinice, imenovane blastocista. Stena blastociste meri eno celic v debelino, razen na ebrionskem polu, ki se kasneje razvije v zarodek, sestoji stena iz sloja 3 do 4 celic v debelino.'